
ΕΝΑΡΞΗ ΙΣΧΥΟΣ ΠΕΡΙΟΡΙΣΜΟΥ ΓΙΑ ΣΥΓΚΕΝΤΡΩΣΗ ΦΟΡΜΑΛΔΕΫΔΗΣ ΣΕ ΑΝΤΙΚΕΙΜΕΝΑ ΕΣΩΤΕΡΙΚΟΥ ΧΩΡΟY (ΚΧΠ10)

Το Τμήμα Επιθεώρησης Εργασίας του Υπουργείου Εργασίας και Κοινωνικών Ασφαλίσεων ενημερώνει τους επηρεαζόμενους επαγγελματίες και το καταναλωτικό κοινό ότι στις 6.8.2026 τέθηκε σε ισχύ νέος Ευρωπαϊκός Κανονισμός με τον οποίο περιορίζεται η συγκέντρωση της Φορμαλδεΰδης που απελευθερώνεται από αντικείμενα εσωτερικού χώρου τα οποία προορίζονται για χρήση από το ευρύ κοινό.  Συγκεκριμένα, οι εκπομπές Φορμαλδεΰδης από αντικείμενα με βάση το ξύλο δεν πρέπει να υπερβαίνουν το όριο των 0,062 mg/m3 και για αντικείμενα από άλλα υλικά δεν πρέπει να υπερβαίνουν το όριο των 0,080 mg/m3.  Ο συγκεκριμένος περιορισμός προστέθηκε ως νέα καταχώριση (σημείο 77) στο Παράρτημα XVII του Ευρωπαϊκού Κανονισμού με αρ. 1907/2006 (REACH).  

Επιπρόσθετα, με την συγκεκριμένη τροποποίηση καθορίζεται ότι από τις 6.8.2027 οι εκπομπές Φορμαλδεΰδης στο εσωτερικό των οχημάτων στα οποία εισέρχεται το ευρύ κοινό δεν πρέπει να υπερβαίνουν τα 0,062 mg/m3. Στο παράρτημα του περιορισμού καθορίζονται συγκεκριμένες παράμετροι δοκιμής για επιβεβαίωση της συμμόρφωσης των αντικειμένων/οχημάτων με τα όρια εκπομπής.

Η Φορμαλδεΰδη ταξινομείται ως Καρκινογόνος και Μεταλλαξιογόνος χημική ουσία, είναι Διαβρωτική του δέρματος, Ευαισθητοποιητική των οφθαλμών και έχει Οξεία Τοξικότητα.  Το 98% της Φορμαλδεΰδης που παρασκευάζεται ή εισάγεται στην Ευρωπαϊκή Ένωση χρησιμοποιείται ως χημικό ενδιάμεσο προϊόν στην παραγωγή ρητινών, θερμοπλαστικών και άλλων χημικών προϊόντων, τα οποία χρησιμοποιούνται περαιτέρω σε ευρύ φάσμα εφαρμογών.  Tα ξυλόφυλλα και τα αντικείμενα που κατασκευάζονται από ξυλόφυλλα ή άλλα αντικείμενα με βάση το ξύλο, καθώς και τα έπιπλα που περιέχουν ξύλο ή άλλα υλικά, κατά την παραγωγή των οποίων χρησιμοποιείται Φορμαλδεΰδη, αποτελούν τις κύριες πηγές εκπομπών Φορμαλδεΰδης στον αέρα εσωτερικών χώρων, ιδίως σε νεόδμητες κατοικίες.

Άλλα παραδείγματα αντικειμένων που εμπίπτουν στο πεδίο εφαρμογής του συγκεκριμένου περιορισμού είναι τα παιχνίδια, τα προϊόντα παιδικής φροντίδας, γυναικείας υγιεινής και περιποίησης κατοικιδίων, η γραφική ύλη, ο εξοπλισμός γυμναστηρίων, τα αυτοκίνητα, τα επιβατικά λεωφορεία κ.ά.. Εξαιρούνται τα αντικείμενα που προορίζονται για χρήση αποκλειστικά σε εξωτερικούς χώρους ή για βιομηχανική ή επαγγελματική χρήση, αυτά που έρχονται σε επαφή με τρόφιμα και τα βιοκτόνα.  

Οι ενδιαφερόμενοι μπορούν να έχουν πρόσβαση στο κείμενο του περιορισμού εδώ.  Περισσότερες πληροφορίες είναι επίσης διαθέσιμες στις συχνές Ερωτήσεις και Απαντήσεις για τον συγκεκριμένο περιορισμό καθώς και στο Καθοδηγητικό Έγγραφο για τις μετρήσεις εκπομπών Φορμαλδεΰδης από αντικείμενα.   Τηλέφωνα επικοινωνίας 22405609, 22405637 και 22405611.

